Toborzás

A játék fő célja, hogy katonai (vagy stratégiai) fölényt érj el az ellenséggel szemben. Vagyis erős, ütőképes és a körülményeknek legmegfelelőbb sereget toborozz. Négy módon lehet támadó vagy védő egységeket toborozni:

* katonák besorozásával,
* hősök felvételével,
* mágus varázslata által, teremtéssel, vagy idézéssel,
* helyőrség toborzásával.

### Sorozás

A RECRUIT paranccsal, a kívánt seregtípushoz szükséges épületekkel rendelkező területen, az újoncok származási területének megjelölésével lehet a sorozást kezdeményezni.

Egy katona toborzásánál a következő dolgokat kell figyelembe venni:

#### A seregtípushoz szükséges épületek

Minden seregtípushoz meg van határozva, hogy mely épület hányadik szintje szükséges hozzá. Ez a játék modellben kerül rögzítésre. Ha az adott területen, a kör elején (tehát az adott körben felépülő épület nem számít) ez nem áll rendelkezésre, az adott típusba tartozó sereg ott nem toborozható.

#### Toborzási költségek

Minden seregtípus toborzásának a modellben meghatározott költsége van. Ezt szintén a modell, annak is a "Soldier recruit" füle rögzíti. Itt a modell szerinti erőforrásokból egy egység besorozásához szükséges források szerepelnek. Ha nem áll rendelkezésre a toborzás pillanatában (vagyis az adott körben beszedett adók is felhasználhatók) a szükséges mennyiségű anyag, a toborzás nem történik meg.

#### A seregtípus mely fajokból sorozható

Egy toborzási parancsnál az egyik fontos paraméter, hogy honnan, melyik és milyen fajú területről jöjjenek a sereghez szükséges újoncok. Egyes seregtípusok nem sorozhatók minden fajból, sőt a speciális (faji) egységek csak az adott faj területéről hívhatók be. Hogy mely fajokból milyen típusú katonák sorozhatók, szintén a modell rögzíti.

#### Szükséges számú újonc

Hogy melyik területről jönnek a sereghez szükséges újoncok, nem csak a fajuk miatt érdekes. Minden seregtípushoz modell szinten meg van határozva, hogy egységenként mennyi lakosság szükséges hozzá, vagyis a "forrás-terület" lakosságát mennyivel csökkenti egy sikeres toborzás. Adott területről csak azok a polgárok sorozhatók be, akik nem álltak be helyőrségnek. Vagyis ha egy terület lakossága szerinti maximális százalékban behívták oda a helyőröket, onnan már nem lehet sereget toborozni.

Például, ha a modell szerinti helyőrség százalék mondjuk 2,5% és a lakosság 1000, akkor max 25 helyőrség sorozható be az adott területen. Ha csak 20 helyőrség van, akkor 5/0,025 = 200 fő erejéig lehet sorozni. Ha a ranger (ran) lakosság igénye 10, akkor erről a területről max. 20 ran-t lehet besorozni.

#### Toborzási kapacitás

Hogy egy területen mennyi katona toborozható egy körben, két dologtól függ: hogy mekkora a terület toborzási kapacitása, illetve attól, hogy a rendelkezésre álló kapacitásból a kívánt seregtípusok, illetve az egységek száma mennyit foglal le.

Egy terület toborzási kapacitása a területen felépített épületektől függ, amelyet a modell, annak is a három épületeket részletező fülei (Military buildings, Productive buildings és Other buildings) rögzítenek. Ezeknél a "Recruit capacity modifier" oszlopban szereplő értékek adódnak össze a kör elején létező épületeknél. A toborozni kívánt seregtípusoknál pedig modell szinten meg van határozva, hogy egy egység toborzása a kapacitásból hány pontot foglal le.

Példaként, ha egy területen van egy Smithy és egy Archery, akkor az adott területen könnyűgyalogosok (li) és íjászok (ar) toborozhatóak. A két épület 10+10, összesen 20 kapacitást ad. A li-nek 2 a kapacitás szükséglete ("Capacity need"), míg az ar-nak 5. Vagyis 4 ar toborozható, vagy 10 li, vagy 2 ar és 5 li.

#### A seregtípus mely típusú területre léphet

Olyan típusú sereget, akik nem léphetnek bizonyos típusú területre (modell függő), az adott területen hiába állnak rendelkezésre a szükséges épületek, a toborzás nem jön létre.

Például ingovány típusú területre nem léphet nehézlovas, így ha minden egyéb feltétel adott, akkor sem toborozhatók oda az ilyen típusú egységek.

#### Ellátási terület

A toborzási parancs egyik paramétere az ellátó központ. Ez csak GKP lehet. Ha az adott GKP-ban nincs elég nyersanyag, vagy az egység és a terület között nem jön létre transzfer útvonal, a katona az adott körben nem kapja meg az ellátmányát. A transzfer útvonal figyelése jelenleg nincs bekapcsolva, ezért az elszigetelt területekre is lehet távoli GKP segítségével toborozni.

### Hősök felvétele

Az *Eredmények oldal* "Stratégia" fülének "Hősök" táblázatában kerülnek felsorolásra azok a hősök, amelyek a következő körben felbérelhetők. Ez a HIRE paranccsal tehető meg.

Egy hős felfogadása a listában szereplő összegbe (jelenlegi modelleknél csak pénzbe) kerül. A felfogadáskor meghatározható, hogy melyik területen kezdje meg a ténykedését. Ennek saját területnek kell lennie, és olyan tereptípusúnak, amelyre a hős seregtípusa szerint ráléphet.

### Formázás, idézés

A mágus néhány seregtípust képes teremteni (modell függő). Ezek többsége nem mozgó egység (Gólem, Szatír, Mammon Gargoyle). Egy részük az adott terület bizonyos statjait befolyásolják, viszont egyesek csak védelmi szerepet látnak el: ez a Gólem.

A Gólem a FORM paranccsal hozható létre, azon a területen, ahol a mágus éppen áll. Innen nem is tud ellépni, de igen ütőképes védelmet biztosít. A gólem formázásnak, ahogy a toborzásnak költségei vannak.

A Gargoyle (gg) szintén egy védelmező, ellépésre nem képes egység. Ezt a SUMMON parancs segítségével lehet megidézni. Az idézésnek, ahogy a toborzásnak költségei vannak. A másik igézhető egység a könnyűgyalog (li).

### Helyőrség toborzása

A helyőrség a RECRUIT\_GARRISON parancs segítségével toborozható, jóval kevesebb feltétel teljesülése mellett, mint a "normál" toborzás esetén. Minden területen lehet helyőrséget toborozni, nincs semmilyen épület feltétele. A helyőrségnek ugyanúgy toborzási költsége van, mint a normál katonáknak. Itt nem az egy körben behívható létszám esik korlátozás alá, hanem az egy területen behívható maximális őrök száma. Ez a modell beállításától függően maximum a lakosság valahány százaléka lehet.